
Seria restituirilor pe care Editura Muzicală le oferă sub genericul „Izvoare ale muzicii 
româneşti” s-a completat la sfârșitul anului 2011 cu o carte a cărei importanță şi consistență o 
impune în atenția tuturor celor interesați de istoria muzicii româneşti şi, în particular, de cea a 
muzicii bizantine din spaţiul românesc: cel de al doilea volum al Anastasimatarului lui 
Mihalache Moldovlahul. Noua apariţie editorială poartă semnătura reputatului bizantinolog 
arhid. dr. Sebastian Barbu-Bucur şi se alătură celei publicate în anul 2008, care cuprinde 
cântările anastasime ale primelor patru glasuri'%. Importanţa acestui Anastasimatar pentru 
continuarea procesului de românizare a cântării bisericești ortodoxe suscită interesul şi 
conferă recentei apariţii editoriale statutul privilegiat al unei bibliografii de importanță majoră 
pentru înţelegerea transformărilor prin care a trecut muzica de tradiție bizantină în secolul al 
XVIII-lea. 

Orientarea neobositului cercetător spre această perioadă istorică este bine cunoscută, 


aşa-numitul proces al „românirii” cântării bisericești fiind o constantă a preocupărilor arhid. 


102 Mihalache Moldovlahul, Anastasimatar I, Seria „Izvoare ale muzicii româneşti”, vol. XII A, Editura 
Muzicală, Bucureşti, 2008, 575 p. 

dr. Sebastian Barbu-Bucur pe parcursul mai multor decenii, concretizată în câteva volume! 
care au devenit repere bibliografice valoroase şi indispensabile pentru bizantinologii şi 
istoricii muzicii româneşti. Alături de studiile şi tomurile destinate punerii în valoare a operei 
muzicale și literare a lui Filothei sin Agăi Jipei, autorul Psaltichiei rumăneşti (1713, primul 
manuscris muzical psaltic cu text românesc), reputatul cercetător a atras atenția şi asupra 
activităţii şi manuscriselor altor români, precum lovașcu Vlahul, Șărban Protopsaltul, loan sin 
Radului Duma Braşoveanul, Naum Râmniceanu, Ghelasie Basarabeanul. Urmând cu 
perseverență această direcţie de cercetare, arhid. dr. Sebastian Barbu-Bucur are meritul de a fi 
descoperit la Marea Lavră din Sf. Munte Athos manuscrisul autograf al Anastasimatarului lui 
Mihalache Moldovlahul (în cadrul stagiului de studii în Grecia și în Sf. Munte Athos, în 
perioada 1982-1985); existența acestui manuscris era susținută de o menţiune a lui Anton 
Pann şi de copiile păstrate în bibliotecile româneşti. După trei decenii de la identificarea sa, 
Anastasimatarul lui Mihalache Moldovlahul stă acum la dispoziția muzicienilor — cercetători 
sau compozitori — într-o ediție documenta et transcripta, oferind pe pagini alăturate 
fotocopule filelor sale şi transcrierea integrală a acestora în notație guidonică. 

Studiul substanţial plasat în introducerea volumului este un remarcabil preambul al 
părții muzicale, în care autorul cuprinde numeroase şi preţioase informaţii, grupate sub titlul: 
Mihalache Moldovlahul, compozitor de muzică bizantină şi precursor al Reformei chrisantice 
— sec. XVIII. Datele despre Mihalache, despre activitatea sa didactică şi de creație s-au 
cumulat treptat! de-a lungul celor trei decenii de căutări asidue. Regăsim în acest studiu 
detalii pe baza cărora autorul a întocmit sumara biografie a lui Mihalache, reconstituită ca 
urmare a perseverenţei cu care părintele profesor a cercetat un număr impresionant de 
manuscrise şi a reușit, prin coroborarea informațiilor desprinse din însemnările marginale ale 
acestora, să îl identifice pe autorul versiunii românești a Anastasimatarului din 1767 şi sub 


numele de Mihalache Ieşeanul, Mihalache Eftimivici sau Mihalache Iftimivici. Ucenic al 


103 A se vedea volumele: Sebastian Barbu-Bucur, Cultura muzicală de tradiţie bizantină pe teritoriul României în 
secolul XVIII şi începutul secolului XIX şi aportul original al culturii autohtone, Bucureşti, Editura Muzicală, 
1989; Sebastian Barbu-Bucur, Filothei sin Agăi Jipei - Psaltichie rumânească, vol. |, Catavasier, Editura Muzicală, 
Bucureşti, 1981, în „Izvoare ale muzicii româneşti”, vol. VII A - Documenta et transcripta, vol. II, Anastasimatar, 
Editura Muzicală, Bucureşti, 1984, în „Izvoare ale muzicii româneşti”, vol. VII B - Documenta et transcripta; vol. 
III, Sfihirariul, Editura Muzicală, 1986, în „Izvoare ale muzicii româneşti”, vol. VII C - Documenta et transcripta; 
vol. IV, Editura Episcopiei Buzăului, Buzău, 1992, în „Izvoare ale muzicii româneşti, vol. VII D - Documenta et 
transcripta; Sebastian Barbu-Bucur, Manuscrisele muzicale româneşti de la Muntele Athos, Editura Muzicală, 

104 Primul studiu în care arhid. dr. Sebastian Barbu-Bucur abordează probleme legate de Anastasimatarul lui 
Mihalache datează din anul 1976. A se vedea: Manuscrise psaltice românești şi bilingve în notație cucuzeliană, 
în „Studii de muzicologie”, vol. XII, Editura Muzicală, Bucureşti, 1976, pp. 118-181. 

vestitului Petru Peloponisiul, Protopsaltul Marii Biserici din Constantinopol, Mihalache 
Moldovlahul a fost, la rândul său, un profesor apreciat. Din 1786 a funcționat ca protopsalt la 
Biserica Domnească şi dascăl de musichie la Şcoala de la Sf. Sava şi la metocul Episcopiei de 
Râmnic din Bucureşti și a format numeroşi psalţi, care au păstrat tradiţia bizantină a cântării 
de strană şi au transmis prin viu grai şi copiere, cântările sale bisericeşti în limba română; 
numele acestor ucenici şi manuscrisele lor sunt menţionate și descrise în studiul introductiv. 
Importanţa cărții pe care o recenzăm se dezvăluie în totalitate doar dacă plasăm 
manuscrisul realizat de Mihalache în contextul amplu al procesului de românizare a cântării 
bisericeşti. Acest proces a început în secolul al XVI-lea cu traducerea Evangheliilor, a 
Apostolului, a Psalmilor şi a altor texte religioase şi a continuat în următoarele secole, psalţii 
având de înfruntat numeroase piedici de ordin lingvistic, teologic şi muzical. Arhid. dr. 
Sebastian Barbu-Bucur delimitează patru faze ale acestui proces de durată care s-a prelungit 


105. Manuscrisul lui Mihalache se încadrează în cea de a 


până la începutul secolului al XX-lea 
doua fază, marcând o etapă distinctă a acesteia, când se începe crearea melodiilor pe textul 
literar deja tradus: „...nu mai este vorba de o aşezare a cuvintelor româneşti în locul celor 
greceşti sub notele psaltice, de o simplă adaptare a textului la muzică sau a muzicii la text... 
Mihalache, ca şi Macarie şi Dimitrie Suceveanu, părăseşte prozodia specifică limbii greceşti şi 
adaptează melodia la prozodia limbii române, modificând astfel profilul melodic... ei păstreză 
scara, cadenţele şi stilul, dar linia melodică le aparține” (p. 44-45). 

Codicele lui Mihalache a fost redactat în acelaşi an cu una dintre copiile antologiei lui 
Filothei sin Agăi Jpei, copie realizată de Constantin Ftori Psalt de la Râmnic. Este o 
coincidenţă care argumentează în favoarea răspândirii cântării de strană în limba română cu 
câteva decenii înaintea Reformei muzicii psaltice din 1814. În plus, cercetarea diferitelor 
anastasimatare din bibliotecile românești, întreprinsă de arhid. dr. Sebastian Barbu-Bucur a 
scos la iveală şi faptul că această versiune este „cel mai complet anastasimatar din câte avem, 
cu notație cucuzeliană şi hrisantică, româneşti şi grecești” (p. 19). Cercetătorul remarcă, de 
asemenea, faptul că prin abordarea stilului syndomon (scurt, concis), Mihalache se înscrie pe 
acelaşi făgaş ca şi dascălul său Petru Lapadarie Peloponisiul, cel care a introdus acest stil în 
antologiile sale, care cuprind cântări mai simple şi mai puțin ornamentate. Este stilul păstrat 


ulterior de reformatorii muzicii de tradiție bizantină şi menținut în secolul al XIX-lea. 


105 Vezi: Sebastian Barbu-Bucur, Cultura muzicală de tradiţie bizantină pe teritoriul României în secolul XVIII şi 
începutul secolului XIX şi aportul original al culturii autohtone, Editura Muzicală, Bucureşti, 1989. 

Studiul introductiv conţine numeroase analize comparate ale unor cântări, extrase din 
principalele colecţii de tip anastasimatar (greceşti şi românești) de la sfârşitul secolului al 
XVIII-lea şi începutul celui de al XIX-lea — versiunile Petru Lampadarie Peloponisiul, Petru 
Efesiul, Macarie Ieromonahul, dar şi cea a lui Filothei sin Agăi Jipei sau podobiile notate de 
Jon Popescu-Pasărea la începutul secolului XX. Deschiderea cercetătorului spre variantele 
anterioare şi spre cele mai apropiate de zilele noastre permite, pe de o parte, eliminarea unor 
presupuneri referitoare la filiația variantei lui Mihalache şi conduce la formularea unor 
concluzii consistente, dintre care reținem pe cele referitoare la asemănarea cântărilor sale cu 
cele contemporane: „„...Mihalache reuşeşte, mai ales în Anastasimatar, să înveşmânteze 
cuvintele româneşti cu o melodie atât de potrivită, încât ea a putut să reziste, în foarte multe 
cazuri, până în zilele noastre. Exemplele ilustrează... muzicalitatea superioară a lui 
Mihalache... Se înlăturase, aşadar, în bună parte, veşmântul melodic potrivit cuvintelor 
grecești şi se croise altul, potrivit cuvintelor și gustului românesc, motiv pentru care şi astăzi, 
după mai bine de două veacuri, unele dintre cântările Anastasimatarului lui Mihalache se 
apropie foarte mult de cele din vremea noastră, altele fiind absolut identice, cum sunt 
podobiile Ce vă vom numi (gl. V-VIII)”, (p. 45). 

În partea finală a studiului, arhid. dr. Sebastian Barbu-Bucur insistă şi asupra rolului pe 
care l-a avut limba în conturarea unui specific naţional al cântării bisericeşti; tocmai căutarea 
echilibrului între linia melodică de provenienţă bizantină şi prozodia și topica limbii române a 
dus la apariția unor trăsături muzicale româneşti. Toate transformările survenite pe parcursul 
procesului de „românire” nu au afectat însă filiația bizantină a muzicii de cult din stranele 
bisericilor româneşti: „Ca şi în alte ţări ortodoxe — arată distinsul cercetător — muzica 
românească de tradiție bizantină a suferit o localizare prin introducerea caracteristicilor 
expresive proprii fără a se distruge esenţa originală bizantină” (p. 46). Afirmațiile autorului 
sunt susținute de numeroasele exemple inserate în cadrul studiului, în care sunt puse în paralel 
versiuni româneşti şi grecești. 

Alături de prima parte a Anastasimatarului realizat de Mihalache Moldovlahul, 
volumul editat recent constituie o sursă biliografică indispensabilă pentru cunoaşterea muzicii 
ortodoxe din bisericile românești, în a doua jumătate a secolului al XVIII-lea. Fotocopiile 
manuscrisului permit studierea cântărilor, dar și a diverselor aspecte legate de întrebuinţarea 
notaţiei cucuzeliene, iar studiul introductiv însumează, alături de datele privitoare la 
Mihalache şi activitatea sa, informaţii valoroase referitoare la psalți români şi greci, la 


manuscrise din bibliotecile româneşti şi consideraţii competente asupra muzicii bisericești. 

Prin minuţioasa cercetare a Anastasimatarului lui Mihalache şi a aportului său la 
românizarea muzicii de strană, arhid. dr. Sebastian Barbu-Bucur adaugă o nouă filă în cartea 
de aur a istoriei muzicii românești, pe care o îmbogăţit-o de-a lungul deceniilor cu alte 
însemnate contribuții, precum cele legate de manuscrisele lui Filothei sin Agăi Jipei şi 
Ghelasie Basarabeanul sau catalogarea tezaurului de manuscrise din Sf. Munte Athos. 
Pasiunea cu care a trudit pentru a găsi şi a descifra vechile documente muzicale răzbate adesea 
printre rândurile studiilor sale, fiind mărturistită de această dată în paginile de început ale 
cărții. Idealurile copilăriei s-au transformat în împliniri (după cum părintele profesor însuşi 
apreciază), iar pasiunea cercetării manuscriselor (adăugăm noi) scoate la lumină preţioase 
mărturii şi contribuţii, de mult uitate, la edificarea repertoriului muzical din Biserica Ortodoxă 


Română, precum cea din cartea recenzată de noi. 

